На основу члана 4. Закона о јавним службама ( ''Службени гласник РС'', бр.42/91, 71/94,79/2005-др.закон, 81/2005- испр.др.закона,83/2005-испр.др.закона и 83/2014-др.закон), члана 23. Закона о култури ("Сл. гласник РС", бр.72/09,13/16, 30/16-исправка и 6/2020), члана 32. став 1. тачка 8. Закона о локалној самоуправи (''Службени гласник РС'', бр.129/07, 83/14 -др.закон,101/2016-др.закон и 47/2018-др.закон), и члана 39., тачка 11. Статута града Сомбора ("Службени лист града Сомбора", број 2/2019), Скупштина града Сомбора на седници одржаној дана \_\_\_\_\_\_\_\_2021. године донела је

ОДЛУКУ О ОСНИВАЊУ

НАРОДНОГ ПОЗОРИШТА СОМБОР

Члан 1.

ОПШТЕ ОДРЕДБЕ

Установа за културу Народно позориште Сомбор основана је Решењем ГНО Сомбор, бр.38810, од 13.11.1946 године.

Скупштина општине Сомборпреузела је права и обавезе оснивача према Народном позоришту Сомбор Одлуко бр.022-6/91 од 16.05.1991 године.

Овом Одлуком се врши усклађивање обавезних елемената оснивачког акта са Законом.

Члан 2.

Оснивач Народног позоришта Сомбор је град Сомбор (у даљем тексту:оснивач) са седиштем у Сомбору, Трг Цара Уроша 1 .

Установа има својство правног лица.

У правном промету са трећим лицима Установа иступа у своје име и за свој рачун.

НАЗИВ, СЕДИШТЕ, ПЕЧАТ И ШТАМБИЉ УСТАНОВЕ

Члан 3.

Назив Установе на српском језику и ћириличном писму је: НАРОДНО ПОЗОРИШТЕ СОМБОР (у даљем тексту: Народно позориште)

Назив установе на латиничном писму је: NARODNO POZORIŠTE SOMBOR

Назив Установе на мађарском језику и писму је: ZOMBORI NÉPSZÍNHÁZ

Седиште Народног позоришта је у Сомбору, Трг Косте Трифковића, број 2.

О промени назива и седишта Установе oдлуку доноси Скупштина града Сомбора, на предлог Управног одбора Установе.

Члан 4.

Народно позориште Сомбор има свој печат и штамбиљ који садрже пословно име и седиште Установе.

Изглед и садржина печата и штамбиља утврђују се Статутом Установе.

Члан 5.

ДЕЛАТНОСТ УСТАНОВЕ

Народно позориште је установа културе која је основана ради стваралаштва, продукције и интерпретације позоришне уметности.

Деланости Народног позоришта су:

-9001 извођачка уметност

-9003 уметничко стваралаштво

-9002 друге уметничке делатности у оквиру извођачке уметности

-9004 рад уметничких установа

-7810 аудиције

-7490 активности позоришних и уметничких агената који заступају уметнике или агенције

-5914 приказивање кинематографских дела

-5811 издавање књига

-5814 издавање часописа и периодичних издања

-5819 издавање рекламног метеријала

-5920 издавање звучних и музичких записа

-5911 производња кинематографских дела, аудио-визуелних производа и ТВ програма

-4760 трговина на мало предметима за културу и рекреацију у специјализованим продавницама

Народно позориште може без уписа у судски регистар да обавља друге делатности које служе делатности уписаној у регистар.

ФИНАНСИРАЊЕ

Члан 6.

Народно позориште стиче средства за остваривање своје делатности у складу са Законом из:

* буџета града Сомбора
* из средстава покрајинског и републичког буџета
* донација, прилога, спонзорства и поклона домаћих и страних правних и физичких лица
* сопствених прихода по основу обављања делатности, у складу са Законом
* из других извора

Члан 7.

У буџету Града се обезбеђују средства којима се финансирају програми и пројекти, стални трошкови, инвестиционо одржавање, текуће поправке и одржавање, опрема, плате, додаци, накнаде и друга примања директора и запослених у складу са годишњим Програмом рада и финансијским планом установе за наредну годину и пројекцијама за наредне две године.

Народно позориште подноси Скупштини града предлог годишњег програма рада и предлог финансијског плана за наредну годину и пројекције за наредне две године , најкасније до 20.јула текуће године.

Народно позориште је дужно да најкасније до 15. марта текуће године, Скупштини града поднесе извештај о раду и извештај о финансијском пословању за претходну годину.

Градоначелник града Сомбора закључује са Народним позориштем годишњи Уговор о финансирању трошкова из става 1. Овог члана.

ОРГАНИ УПРАВЉАЊА УСТАНОВЕ

Члан 8.

Органи Народног позоришта су:

- Директор, као орган руковођења,

- Управни одбор, као орган управљања,

- Надзорни одбор, као орган надзора

ДИРЕКТОР

Члан 9.

Радом и пословањем Народног позоришта руководи директор.

Директора именује и разрешава Скупштина града на основу претходно спроведеног јавног конкурса, на предлог Одбора за избор, именовања и административно-мандатна питања Скупштине града Сомбора , са листе кандидата коју утврђује Управни одбор Установе, на период од 4 године и може бити поново именован.

За директора може бити именовано лице које испуњава опште и посебне услове прописане Законом и Статутом установе.

Надлежност директора дефинише се Статутом Народног позоришта.

Члан 10.

Дужност директора установе престаје истеком мандата и разрешењем.

Скупштина града разрешиће директора установе пре истека мандата у случајевима предвиђеним Законом.

Поступак и разрешење директора покреће Оснивач по својој иницијативи или на иницијативу Управног одбора установе.

Члан 11.

Скупштина града може именовати вршиоца дужности директора, без претходно спроведеног конкурса, у случају када директору престане дужност пре истека мандата, односно када јавни конкурс за директора није успео.

За вршиоца дужности директора може бити именовано лице на период од најдуже једне године .

Исто лице не може бити два пута именовано за вршиоца дужности директора.

Вршилац дужности директора мора да испуњава услове за избор директора установе.

Вршилац дужности директора има сва права, обавезе и овлашћења директора.

УПРАВНИ ОДБОР

Члан 12.

Орган управљања Установе је Управни одбор.

Управни одбор има 5 чланова, укључујући и председника.

Председника и чланове Управног одбора Установе именује и разрешава Скупштина града.

Управни одбор чине:

- 3 представника оснивача које предлаже Одбор за избор, именовања и административно-мандатна питања Скупштине града Сомбора,

- 2 представника из реда запослених , на предлог репрезентативног синдиката установе, односно на предлог већине запослених, од којих један мора бити из реда носилаца основне, тј. програмске делатности.

Два члана Управног одбора треба да буду представници мање заступљеног пола.

Чланови управног одбора се именују на период од четири године и могу бити именовани највише два пута.

Надлежност Управног одбора дефинише се Статутом Народног позоришта у складу са законом.

Члан 13.

Дужност члана управног одбора установе престаје истеком мандата и разрешењем.

Скупштина града разрешиће члана управног одбора пре истека мандата:

1) на лични захтев;

2) ако обавља дужност супротно одредбама закона;

3) ако је против њега покренут кривични поступак за дело које га чини недостојним за обављање дужности члана управног одбора, односно ако је правноснажном судском одлуком осуђен за кривично дело које га чини недостојним за обављање дужности члана управног одбора установе;

4) из других разлога утврђених законом или статутом установе.

НАДЗОРНИ ОДБОР

Члан 14.

Надзорни одбор обавља надзор над пословањем Установе.

Председника и чланове Надзорног одбора Установе именује и разрешава Скупштина града.

Надзорни одбор има 3 члана, укључујући и председника.

Члан 15.

Надзорни одбор чине:

-два представника оснивача, које предлаже Одбор за избор, именовања и административно-мандатна питања Скупштине града Сомбора,

-један представник из реда запослених на предлог репрезентативног синдиката установе, односно на предлог већине запослених.

Један члан Надзорног одбора треба да буде представник мање заступљеног пола.

Чланови Надзорног одбора именују се на период 4 године и могу бити именовани нахвише два пута.

Надлежност Надзорног одбора дефинише се Статутом установе у складу са законом.

Члан 16.

Скупштина града може до именовања председника и чланова надзорног одбора установе да именује вршиоце дужности председника и чланова надзорног одбора.

Скупштина града може именовати вршиоца дужности председника и члана надзорног одбора установе и у случају када председнику, односно члану надзорног одбора престане дужност пре истека мандата.

Вршилац дужности председника, односно члана надзорног одбора може обављати ту функцију најдуже једну годину.

Члан 17.

Надзорни одбор, најмање једанпут годишње, подноси извештај о свом раду Скупштини града.

Члан 18.

Дужност члана надзорног одбора установе престаје истеком мандата и разрешењем.

Оснивач установе разрешиће члана надзорног одбора пре истека мандата:

1) на лични захтев;

2) ако обавља дужност супротно одредбама закона;

3) ако је против њега покренут кривични поступак за дело које га чини недостојним за обављање дужности члана надзорног одбора, односно ако је правноснажном судском одлуком осуђен за кривично дело које га чини недостојним за обављање дужности члана надзорног одбора установе;

4) из других разлога утврђених законом или статутом установе.

Члан 19.

Председнику и члановима Управног и Надзорног одбора може припасти накнада за рад по одржаној седници у висини половине неопорезивог износа дневнице.

Накнада за рад из става 1. овог члана се исплаћује из сопствених прихода Народног позоришта.

Члан 20.

У установи се образује уметнички, програмски, односно стручни савет.

Уметнички, програмски, односно стручни савет разматра питања из уметничке, програмске, односно стручне делатности установе и директору, даје мишљења и предлоге везане за уметнички, програмски и стручни рад установе.

У састав уметничког, програмског, односно стручног савета бирају се лица од високог уметничког и стручног интегритета и ауторитета.

Састав, надлежност и начин рада уметничког, програмског и стручног савета, ближе се уређују Статутом установе.

ЗАШТИТА ОПШТЕГ ИНТЕРЕСА

Члан 21.

Скупштина града :

- даје сагласност на статут,

- разматра годишње извештаје о раду и финансијском пословању и усваја исте;

- даје сагласност на годишњи програм рада;

- даје сагласност на статусне промене;

- даје сагласност на промену делатности, промену седишта и назив Установе.

- именује и разрешење директора,

- именује и разрешава чланове Управног и Надзорног одбора

Члан 22.

Градско веће даје претходну сагласност на:

- Одлуку о кредитном задужењу Народног позоришта код пословних банака, фондова, или других финансијских организација којом се обезбеђују средства за капиталне или текуће инвестиције

- Уговоре о финансијском , односно оперативном лизингу,

- Преговоре, радње и правне послове са трећим лицима код којих се Народно позориште кредитно задужује, оптерећује имовину установе, или користи друга средства обезбеђивања потраживања.

Члан 23.

Градоначелник града Сомбора даје сагласност на Правилник о организацији и систематизацији послова у Народном позоришту и доноси Решење о утврђивању збирне листе коефицијената за обрачун и исплату плата запослених у установи.

Члан 24.

На захтев Скупштине града, Градског већа и Градоначелника, Народно позориште је дужно да поднесе ванредни извештај о свом раду.

Градоначелник и Градско веће као извршни органи имају право да наложе ванредну контролу пословања установе .

У случају поремећаја у пословању Установе, Оснивач може предузети мере којима ће обезбедити несметано пословање Установе, а нарочито може променити унутрашњу организацију Установе, разрешити органе које је поставио и именовати привремене органе, као и друге мере предвиђене законом.

ПРЕЛАЗНЕ И ЗАВРШНЕ ОДРЕДБЕ

Члан 25.

Народно позориште је дужно да усклади Статут са овом Одлуком у року од 30 дана од дана ступања на снагу ове Одлуке.

Статутом, као основним општим актом установе, се уређује:

1) делатност установе;

2) унутрашња организација установе;

3) органи установе, њихов састав, начин именовања и надлежности;

4) услови за именовање и разрешење директора установе;

5) одговорност установе за обавезе у правном промету;

6) друга питања значајна за рад установе.

Члан 26.

Одредбе ове Одлуке које се односе на поступак и услове за именовање директора , председника и чланове Управног и Надзорног одбора Народног позоришта примењиваће се по престанку мандата директора , председника и чланове Управног и Надзорног одбора Установе, именованих у складу са одредбама раније важећих аката.

Члан 28.

Ступањем на снагу ове Одлуке престаје да важи Одлука о оснивању Народног позоришта („Сл.лист града Сомбора“, бр.12/2011).

Члан 29.

Ова Одлука ступа на снагу осмог дана од дана објављивања у Службеном листу града Сомбора.

ПРЕДСЕДНИК СКУПШТИНЕ ГРАДА

Зоран Рус